สถานการณ์โควิดใน กทม. เริ่มพบการระบาดเพิ่มในสถานที่เสี่ยงอากาศปิด แออัด
นายแพทย์สุทัศน์ โชตนะพันธ์ ผู้อำนวยการสถาบันป้องกันควบคุมโรคเขตเมือง กรมควบคุมโรค กล่าวสถานการณ์ระบาดของโรคโควิด -19 เฉพาะเขตสุขภาพที่ 13 กรุงเทพมหานคร ขณะนี้พบมีการระบาดเพิ่มมากขึ้น การกระจายตัวของอัตราการเจ็บป่วยอยู่ในทุกกลุ่มอายุ ทุกเขตของ กทม. แต่มีอัตราป่วยสูงกว่าในโซนอื่นเป็นบางเขต โดยกลุ่มเสี่ยงสูงที่ทำให้พบผู้ติดเชื้อคือ พื้นที่เสี่ยงและชุมชน พื้นที่เสี่ยงคือ สถานที่ระบายอากาศไม่ดี โดยเฉพาะร้านผับ บาร์ ที่ขอปรับปรุงมาเป็นร้านอาหาร ที่อนุญาตแล้วแต่ไม่สามารถจัดการระบายอากาศที่ดีได้ ทำให้พื้นที่เหล่านี้เป็นพื้นที่เสี่ยง แต่ละกลุ่มมีการระบาดมากกว่า 5 รายขึ้นไป ประชาชนผู้ใช้บริการพบเห็นร้านอาหารกึ่งพับ บาร์ ที่ระบบระบายอากาศไม่ดี ไม่ปฏิบัติมาตรฐาน SHA+ และ COVID Free Setting ขอให้แจ้งเจ้าหน้าที่เพื่อตรวจสอบและจะมีการถอนการอนุญาตให้บริการเพื่อตัดจุดเสี่ยง ส่วนชุมชนช่วงนี้พบหอพักที่มีลักษณะอัด เช่นหอพักนักศึกษา เริ่มมีรายงานผู้ติดเชื้อเพิ่มขึ้น ขอผู้ที่อาศัยในชุมชนที่เสี่ยง แออัดขอให้แยกตัวและปฏิบัติตามมาตรการกระทรวงสาธารณสุขอย่างเคร่งครัด งดร่วมกิจกรรมเป็นเวลานาน โดยเฉพาะหากไม่สวมหน้ากาก เช่น วงเหล้า ชะลอการเดินทางหากไม่จำเป็น ถ้ากลับมาจากนอกพื้นที่ให้สังเกตอาการตนเองอย่างน้อย 14 วัน ถ้าเป็นไปได้ให้ work from home เพื่อลดความเสี่ยงติดเชื้อ นอกจากนี้ ยังพบมีกลุ่มบุคลากรการแพทย์ เริ่มมีรายงานพบป่วยมากขึ้นไม่ใช่ติดจากการให้บริการผู้ป่วยแต่เป็นการติดจากชุมชนและคนใกล้ชิด นอกจากนี้ยังพบการเพิ่มขึ้นของผู้ที่มีประวัติสัมผัสกับผู้ป่วยยืนยัน กลุ่มนี้ขอให้พยายาม ตรวจคัดกรองตัวเองด้วย ATK หากพบผู้ป่วยให้แยกตัวออกจากผู้ใกล้ชิด ติดต่อสายด่วน สปสช. โทร 1330 เพื่อเข้าระบบดูแลรักษาที่บ้าน Home Isolation หรือศูนย์กักตัวในชุมชน Community Isolation ให้เร็วที่สุด และขอให้เร่งไปรับวัคซีนทั้งเข็มปกติและเข็มกระตุ้น เพราะจากรายงานผู้เสียชีวิตด้วยโควิด ใน กทม. ส่วนใหญ่ร้อยละ 61 เป็นผู้ที่ยังไม่เคยได้รับวัคซีน ส่วนคนที่ฉีดแล้วเสียชีวิตมีอัตราน้อยมาก ร้อยละ 13.6 แต่ส่วนใหญ่เป็นกลุ่มที่รับวัควีนแต่ยังไม่ครบโดส จึงขอให้มารับตามกำหนด ซึ่งขณะนี้ใน กทม. จัดจุดบริการวัคซีนไว้กว่า 20 จุด